oms
Oms er en forkortelse for omsætningsafgift. I Danmark blev der i 1962 indført en engros-oms på 9 procent på engrosvareomsætningen, altså handlen med store varepartier som fx råvarer mellem producent og fabrikant.
Omsen blev i 1965 forhøjet til 12,5 procent. En række varer var undtaget, herunder fødevarer, aviser og kunstværker.
Den socialdemokratisk ledede regering havde ønsket af lægge afgiften i detailhandlen fremfor på engroshandlen. Det blev opgivet fordi det var for vanskeligt at kontrollere.
I 1967 blev omsen afløst af en meromsætningsafgift, forkortet moms. Momsen var en afgift der var pålagt i alle led af den erhvervsmæssige omsætning og ikke kun på engroshandlen. Momsen var pålagt alle varetyper også fødevarer, der tidligere var undtaget. Momsen var i 1967 på 10 procent.